R. Chmel, minister kultúry SR: (2003-05-22):
Vážená pani poslankyňa, odpoveď na vašu otázku je zaiste kladná. Ochrana kultúrnych pamiatok naozaj spadá do kompetencie rezortu ministerstva kultúry. Ministerstvo je ex offo ústredným orgánom štátnej správy na ochranu pamiatkového fondu. Prvostupňovým správnym orgánom na ochranu pamiatkového fondu v meste Myjava je Krajský pamiatkový úrad v Trenčíne, ktorý v súčasnosti vedie správne konanie vo veci žiadosti mesta Myjava na umiestnenie obchodného centra Billa so zázemím parkoviska a prístupovej cesty v ochrannom pásme národnej kultúrnej pamiatky Múzea SNR. Zámer mesta Myjava umiestniť na pozemku ochranného pásma obchodné zariadenie bol opakovane odmietnutý príslušným orgánom štátnej pamiatkovej starostlivosti Okresným úradom v Myjave už v roku 2001 a 2002. Zámer mesta je v rozpore s nariadením ONV v Senici o vyhlásení ochranného pásma národnej kultúrnej pamiatky Pamätný dom SNR v Myjave zo 6. októbra 1989, ktoré určilo ochranné pásmo za územie na zázemie a dotvorenie areálu národnej kultúrnej pamiatky. Opakovaná žiadosť mesta Myjava z 15. 5. 2003, ktorej predchádzalo doručenie začatia stavby pre spoločnosť Billa, je predmetom posudzovania príslušného prvostupňového orgánu na ochranu pamiatkového fondu Krajského pamiatkového úradu v Trenčíne. Vo veci bolo 15. 5. 2003 začaté správne konanie. 20. 5. 2003 bola na mieste zvolaná odborná metodická komisia, ktorá je poradným orgánom riaditeľky Krajského pamiatkového úradu v Trenčíne. Prítomní konštatovali, že umiestnenie obchodného zariadenia v požadovanom rozsahu je v rozpore so záujmami ochrany pamiatkového fondu. Krajský pamiatkový úrad v Trenčíne v súčasnosti spracúva rozhodnutie k zámeru mesta. Toto rozhodnutie bude záväzné. Ak by sa niekto voči nemu odvolal, ministerstvo kultúry môže následne zasiahnuť. Môžem vám sľúbiť, že tak urobím. Ďakujem pekne. Z. Martináková, podpredsedníčka NR SR: Pani poslankyňa Bollová, nechcete reagovať? Ďakujeme, pán minister. Pani poslankyňa Sabolová sa ďalej pýta podpredsedu vlády a ministra hospodárstva SR Roberta Nemcsicsa: „Aké garancie dávate poskytovateľom zdravotnej starostlivosti v zariadeniach, ktoré ste odporúčali Fondu národného majetku za transformáciu, resp. privatizáciu?“ Pravdepodobne na transformáciu, resp. privatizáciu. R. Nemcsics, podpredseda vlády a minister hospodárstva SR: Ďakujem pekne. Vážené pani poslankyne, poslanci, pani poslankyňa, z otázky nie je celkom zrejmé, garancie akého druhu máte na mysli. Ale v priebehu privatizačného procesu zdravotníckych zariadení poskytovatelia zdravotnej starostlivosti v týchto zariadeniach deklarovali predovšetkým obavy z toho, mám pocit, že tam smeruje tá otázka, či budú môcť výkony zdravotnej starostlivosti naďalej prevádzať v pôvodných priestoroch. V tejto súvislosti chcem uviesť, že pri predajoch zdravotníckych zariadení uskutočnených v rámci prvej a druhej etapy privatizácie v zdravotníctve sa v rozhodujúcej, musím povedať, v rozhodujúcej väčšine prípadov novými nadobúdateľmi týchto zariadení stali zdravotnícki pracovníci, ktorí už poskytovali zdravotnícku starostlivosť v konkrétnych privatizovaných zariadeniach, a to väčšinou boli spoločnosti, ktoré boli založené týmito zdravotníckymi pracovníkmi, aj keď v ojedinelých prípadoch naozaj išlo o fyzické osoby. V prípadoch, keď novým nadobúdateľom zdravotníckeho zariadenia sa nestali „domáci zdravotnícki pracovníci“, tak sa v súlade s možnosťami danými platnými právnymi predpismi uplatňovala v rozhodnutiach o privatizácii zdravotníckych zariadení podmienka pre nového nadobúdateľa uzatvoriť nájomné zmluvy na prenájom ambulancií a lekární so zdravotníckymi pracovníkmi, to znamená fyzickými alebo právnickými osobami, ktorí práve v čase predaja zdravotníckych zariadení už poskytovali zdravotnú alebo aj lekárenskú starostlivosť v tomto zariadení. Takže je to implementované do tých zmlúv. Z. Martináková, podpredsedníčka NR SR: Pani poslankyňa – doplňujúca otázka. Prosím, zapnite mikrofón pani poslankyni Sabolovej.